Wisła, 22 marca 1998
Zomeczek
Pana Prezidynta
Moi Roztomili
Jak jusz bydziecie
we Wiśle, a znocie cyntrom, czos łoglondnonć inksze fajne konty.
Dzisioj wyjedźcie autym na Kubalonka (jakesik 6 km łod cyntrom Wisły na
Istebna). Tam mogycie wypić piwo "Brackie" we "Beczce", kero tam
przed wojnom pastawiyli, abo zjeść cosik we nowyj gospodzie "U Michoła".
Potym jedźcie drogom na "Czorne". Wele lewyj strony mocie zawrzito gospoda
"Kubalonka", kejsik barzyj modno. Dom tysz boł piykniyjszy kej dzisiok, ale
bydzie dziesiynć lot tymu kej sie wypoloł i wiyrchu jusz nie łodbudowali. Dali droga
idzie na doł (dejcie pozor na auta ze drugej strony, bo ciynszko idzie sie wyminonć). We
poł drogi na doł, na lewyj stronie łoboczycie zomeczek. Jedźcie na prawo na parking,
łostowcie auto a idźcie sie podziwać (jak to godajom po wiślańsku) na som zomeczek.
Downymi czasy stoł tu zomeczek ze brzinu we kerym miyszkali ksionżynta ze
Cieszyna kej tu wele Baraniyj Gory gon robieli. We rokach miyndzy wojnami chcieli tyn
zomeczek podarować polskiemu prezidentowi, ale jak go naprowiali to sie hajcnoł -
spoloł. Wartko zrobiyli nowy projekt (prof. Szyszko-Bohusz) i pobudowali inkszy zomeczek,
tom razom murowany. We rokach trzidziestych nowy zomeczek łoddali Prezidentowi
Mościckiemu na rezydencyjo. Czynsto tam siedzioł ze rożnymi gościami. Po wojnie
zrobiyli ze niego "Ośrodek Wypoczynkowy Urzędu Rady Ministrów" a premier
Cyrankiewicz zadoś tu bywoł.
Łod 1981 roku zomeczek noleży do jakisik gruby i do gornikow. Ostatnio idzie
godka, co kancelaryjo Prezidenta RP mo chynć tyn zomeczek przejonć. Fajnie by boło keby
pon Prezidynt do nos na besuch zjechoł, mono by drogi poprawiyli i obwodnica łod
Ustronia by szybciyj pokończyli.
Za zomeczkiem je kapliczka ze brzinu ze roku 1909 (klucze trza wyprosić we
zomeczku). Co niydziela je tam mszo ło 11:30.
Jak pojedziecie dalij szosom na doł, to łoboczycie jeszcze drugo czyńść
zomeczku (do szoferow i łobsugi).
We dole, tam kaj sie dwie Wisełki schodzom, je Jezioro Czerniowskie, ale ło
tym potym.
Pozdrawiom Wos
Francik
Pyrsk!
szl_Latn szl_Latn ces_Latn glg_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn bos_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn szl_Latn szl_Latn bos_Latn scn_Latn dan_Latn